Þingræður haldnar á Alþingi Íslendinga



Herra forseti. Ég mæli hér fyrir nál. á þskj. 265 frá fjh.- og viðskn. Nd. Nefndin hefur athugað þetta frv. og mælir með samþykkt þess. Undir það rita allir nm., þrír þó með fyrirvara, Guðmundur Einarsson, Jón Baldvin Hannibalsson og Svavar Gestsson.



Herra forseti. Ég hef flutt á þskj. 269 brtt. við frv. til l. um sérstakan skatt á verslunar- og skrifstofuhúsnæði. Eins og kunnugt er herja veruleg vandamál á ríkissjóð um þessar mundir og það eru tillögur uppi um að afgreiða hann með mjög miklum halla þriðja árið í röð í tíð þessarar ríkisstj. Hún getur bersýnilega aldrei skilað hallalausum ríkissjóði og lagast ekkert þó að nýr fjmrh. komi. Það versnar heldur ef eitthvað er. Vegna þess að stjórnarandstaðan, eða a.m.k. Alþb., vill umgangast þessa hluti með fullri ábyrgðartilfinningu flytjum við hér till. um að hækka nokkuð skatta á verslunar- og skrifstofuhúsnæði til að koma til móts við þann vanda sem ríkisstj. stendur í við að koma saman fjárlögum þótt ekki komi annað til. Þess vegna er hér gerð till. um að afla hér 120 millj. kr. í ríkissjóð með því að tvöfalda skatt á verslunar- og skrifstofuhúsnæði. Munum við taka grannt eftir því hvort stjórnarliðar styðja þessa till. eða ekki. Auðvitað ættu þeir að gera það ef þeim er umhugað um að reyna að koma ríkissjóði saman með skikkanlegum hætti, en það er eftir að sjá hvaða afstöðu þeir munu hafa. Till. er ekki einasta flutt vegna þess að menn beri sérstaka umhyggju fyrir ríkissjóði heldur og vegna þess að það er um að ræða geysilega fjárfestingu í verslunar-og skrifstofuhúsnæði. Þessi atvinnugrein er allt að sliga, m.a. frumvinnslugreinarnar í landinu, eins og hv. þm. Guðmundur H. Garðarsson hefur bent manna best á hér á Alþingi. Þess vegna er eðlilegt að lagður verði á skattur til að draga úr þessari fjárfestingu. Ég hef trú á því að ef þessi skattur yrði jafnþungur og hér er gerð till. um gæti það nokkuð dregið úr þeirri miklu fjárfestingu og þenslu sem er í versluninni á höfuðborgarsvæðinu. Þess vegna, herra forseti, hef ég lagt fram þessa till. og vænti þess að hún fái góðan stuðning bæði stjórnarliðs og stjórnarandstöðu.



Herra forseti. Þessi umræddi skattur, sem hér er til umfjöllunar, var búinn til á haustmánuðum árið 1978. Honum var þá aldrei ættað að standa nema skamma hríð, því lýst yfir við þá afgreiðslu að þetta væri bráðabirgðaákvörðun sem ætti að afnema, enda væri skattur á lagður eins og hér um ræðir ekki sem heppilegastur heldur væri eðlilegra, ef menn ætluðu að fara út á þessa braut, að nota þá eignarskattsfyrirkomulagið sem fyrir er. Þáverandi stjórnarandstaða, Sjálfstfl., barðist mjög hart gegn þessum skatti og hefur marglýst því yfir, bæði opinberlega og hér á Alþingi, að eitt af þeim fyrstu verkum sem hann mundi framkvæma þegar hann kæmist aftur til stjórnar á landinu væri að afnema þennan skatt. Sjálfstfl. er nú búinn að vera við stjórnvölinn í nokkuð mörg ár, en hefur ekkert aðhafst til að standa við þetta loforð, enda var eitt síðasta verk Sjálfstfl. að víkja þeim manni úr ráðherraembætti sem hafði opinberlega heitið því að við þetta margumrædda loforð yrði staðið og var það hermt upp á hann í tbl. af Verslunartíðindum sem kom út fyrir nokkrum mánuðum.

Við höfum nú fleiri lofað því, held ég.

Já, það er alveg rétt hjá hv. skrifara þessarar deildar að það hafa fleiri lofað því, en það eru líka fleiri sem ekki hafa staðið við það loforð og deila þeir þá sökinni sín á milli, hann og aðrir flokksbræður hans. Við Alþýðuflokksmenn höfum áður á þingum flutt till. um að þessi skattur yrði afnuminn í áföngum, en einnig þær till. hafa verið felldar. Eins og nú háttar hjá ríkissjóði teljum við eftir ástæðum e.t.v. eðlilegt að halda skattinum áfram um hríð, en við höfum boðað að við munum leggja fram í þinginu frv. til 1. um breytingu á lögum um eignarskatt þess eðlis að leggja stighækkandi eignarskatt á stóreignir. Með því móti væri þessi skattheimta gerð algerlega óþörf. Er eðlilegt að menn séu ekki með margar aðferðir við skattlagningu á sama skattstofni heldur beiti einni aðferð við slíkar skattlagningar. Þess vegna munum við Alþýðuflokksmenn láta þessa afgreiðslu, sem nú á að fara fram, fram hjá okkur fara, en ég ítreka að við boðum brtt. við lögin um eignarskatt þess efnis að leggja á stighækkandi stóreignaskatt sem nær sama takmarki og þessi skattur en er aftur á móti miklu einfaldari í framkvæmd og byggist á skattstofni og skattalögum sem fyrir eru og er komin reynsla af.



Herra forseti. Ég mæli hér fyrir nál. á þskj. 267. Það er um 190. mál, frv. til l. um breyting á gjaldþrotalögum nr. 6 5. maí 1978. Nefndin hefur fjallað um frv. þetta og leggur til að það verði samþykkt óbreytt. Fjarstödd afgreiðslu málsins voru Guðrún Helgadóttir, Pálmi Jónsson og Guðmundur Einarsson, en undir þetta nál. skrifa auk mín Stefán Guðmundsson, Friðjón Þórðarson og Ólafur Þ. Þórðarson.